অভিজ্ঞতাই যখন পুঁজি - কর্পোরেট
কর্পোরেট
অভিজ্ঞতাই যখন পুঁজি
কর্পোরেট ম্যাগাজিন
7 বছর ago
বিশ্ববিদ্যালয়ের গণ্ডি পার হলেই শুরু হয় চাকুরীর চিন্তা। বাব-মায়ের কাছ থেকে খরচ নেয়াটাও তখন শিক্ষার্থীদের জন্য বেশ লজ্জার বিষয়। তবে বাংলাদেশের চাকুরীর বাজারের যে অবস্থা, তাতে বেশীরভাগ তরুণ পড়ালেখা শেষ করতে করতে হতাশ হয়ে যান। কেননা, চাকুরীর বিজ্ঞাপনে চোখ পড়লেই দেখা যায় তাতে অভিজ্ঞতার প্রয়োজন। অনভিজ্ঞরা তাই চাকুরীর বাজারে ঢোকার পূর্বেই একচোট হতাশাগ্রস্ত হয়ে পড়ে। তবে হ্যাঁ, অভিজ্ঞতা ছাড়াও চাকুরী আছে এবং অভিজ্ঞতা ছাড়াও ভালো চাকুরী পাওয়া সম্ভব। সাম্প্রতিক সময়ের বিভিন্ন পত্র-পত্রিকা এবং ওয়েব পোর্টালগুলোতে প্রকাশিত চাকুরীর বিজ্ঞাপন পর্যালোচনা করে অভিজ্ঞতা ছাড়াই পাওয়া যায় এমন কিছু চাকুরীর খোঁজ-খবর নিয়ে এই প্রতিবেদনটি লিখেছেন মো: শফিউল আলম নাহিদ
সরকারি-বেসরকারি বেশির ভাগ চাকরিতেই শিক্ষাগত যোগ্যতার পাশাপাশি সংশ্লিষ্ট বিষয়ে চাকরিপ্রার্থীর কাজের অভিজ্ঞতা চাওয়া হয়। তবে এমন কিছু চাকরির ক্ষেত্র আছে, যেখানে অভিজ্ঞতাকে খুব বেশী গুরুত্ব দেয়া হয় না। ওষুধ প্রস্তুতকারক প্রতিষ্ঠানে ‘মেডিকেল রিপ্রেজেন্টেটিভ’ এমন একটি ক্ষেত্র। সাধারণত এই পদের চাকরি বিজ্ঞপ্তিতে কাজের অভিজ্ঞতা চাওয়া হয় না যদিও এই পেশাতে উন্নতি করার সুযোগ রয়েছে অনেক। অনেক বেসরকারি হাসপাতালের কল সেন্টারেও অভিজ্ঞতা ছাড়াই মিলতে পারে চাকরি। সরকারি-বেসরকারি স্কুলে সহকারী শিক্ষক পদেও শিক্ষাগত যোগ্যতা ছাড়া বাড়তি অভিজ্ঞতা চাওয়া হয় না। পাশাপাশি বিভিন্ন বেসরকারি উন্নয়নমূলক সংস্থা ও সরকারি উন্নয়ন প্রকল্পের আওতায় কিছু কিছু পদে সুযোগ থাকে অভিজ্ঞতা ছাড়াই চাকরির আবেদন করার। অভিজ্ঞতা ছাড়াই চাকরি পাওয়ার সম্ভাবনা নিয়ে আলাপকালে ইস্টার্ন ব্যাংকের জ্যেষ্ঠ ব্যবস্থাপক মঞ্জুরুল আলম বলেন, ‘শিক্ষকতা শুরু করতে কোনো অভিজ্ঞতা লাগে না। ব্যাংকগুলোয় ম্যানেজমেন্ট ট্রেইনি, বিপণন কর্মকর্তা বা বিক্রয় কর্মকর্তা ইত্যাদি পদেও কোনো অভিজ্ঞতা চাওয়া হয় না। আমাদের ইস্টার্ন ব্যাংক এবার বিপণন ও গ্রাহকসেবা বিভাগে একেবারে অভিজ্ঞতাহীন কিন্তু আত্মবিশ্বাসী-উদ্যমী দেড় শতাধিক তরুণকে চাকরি দিয়েছে। ব্যাংক ছাড়াও বিভিন্ন টেলিযোগাযোগ প্রতিষ্ঠানে গ্রাহকসেবা ও কল সেন্টারগুলোয় সাধারণত কোনো অভিজ্ঞতা ছাড়াই চাকরি পাওয়া যায়।’
হাল ছেড়ো না বন্ধু
অনেক সময় অভিজ্ঞতা ছাড়া চাকরির আবেদন করার সুযোগ থাকলেও তাতে খুব বেশী ফলাফল কি পাওয়া যায়? অনেক ক্ষেত্রেই একই পদের জন্য অনভিজ্ঞদের পাশাপাশি অভিজ্ঞরাও আবেদন করে থাকেন। সেক্ষেত্রে সাধারনভাবেই অভিজ্ঞরা বেশ গুরুত্ব পেয়ে থাকেন। তাহলে তরুণদের বা অনভিজ্ঞদের কী করার থাকতে পারে? তারা কি তাহলে পিছিয়েই থাকবে চাকুরীর বাজারে? এ প্রসঙ্গে মোবাইল ফোন সংযোগদাতা প্রতিষ্ঠান রবির মানবসম্পদ উন্নয়ন বিভাগের ব্যবস্থাপক রাজীব আহমেদ বলেন, ‘না, হাল ছাড়ার কিছু নেই। ছাত্রজীবন ও কর্মজীবন সম্পূর্ণ আলাদা। দেশে শিক্ষিত ও চাকরিপ্রার্থী তরুণের সংখ্যা দিন দিন বাড়ছে। ফলে চাকরি পাওয়ার সহজ পদ্ধতি বলে আসলে কিছু নেই। অভিজ্ঞতা ছাড়াই চাকরির জন্য আবেদন করা যায়। তবে সাধারণত অভিজ্ঞ প্রার্থীদের অগ্রাধিকার দেওয়া হয়। তাহলেও কিছু কিছু ক্ষেত্রে উদ্যমী, পরিশ্রমী ও প্রত্যয়ী তরুণদের জন্য অভিজ্ঞতা ছাড়াই চাকরির সুযোগ রয়েছে। তাই তরুণদের উচিত বিশ্ববিদ্যালয়ে পড়ালেখার পাশাপাশি যেকোনো সামাজিক কর্মকাণ্ডে বা পার্টটাইমার হিসেবে কাজ করা।’ আসলে চাকুরীর জন্য সবাইকে আগে থেকেই সচেতন হতে হবে এবং শিক্ষাজীবন থেকেই বিভিন্ন ধরনের অভিজ্ঞতা অর্জন করতে পারলে তা কর্মজীবনের জন্য অবশ্যই সুফল বয়ে নিয়ে আসবে। আর নিজের শিক্ষাগত যোগ্যতায় দক্ষ হওয়ার পাশাপাশি নিজেকে স্মার্ট করে গড়ে তুলতে পারলে যেখানে সুযোগ আছে, সেখানে অভিজ্ঞদের সাথেও সমানভাবে প্রতিদ্বন্দ্বিতা করা যায়।
এ বিষয়ে মঞ্জুরুল আলম বলেন, ‘সাধারণত শুরুর পর্যায়ে (এন্ট্রি লেভেল) একেবারেই অভিজ্ঞতাহীন তরুণদেরই নেওয়া হয়। তবে এটা প্রতিষ্ঠানভেদে আলাদা হতে পারে। কারিগরি বিভাগের ক্ষেত্রে প্রতিষ্ঠানগুলো অনেক সময় অভিজ্ঞদের অগ্রাধিকার দিয়ে থাকে।’
দরকার বাড়তি যোগ্যতা
অনেকেই সদ্য স্নাতক বা স্নাতকোত্তর প্রার্থীদের অভিজ্ঞতা ছাড়াই চাকরি পাওয়াকে অনেক কঠিন মনে করেন। তবে এক্ষেত্রে শিক্ষাগত যোগ্যতার পাশাপাশি একজন প্রার্থীর কিছু গুণ তাঁকে চাকরি পেতে বেশ সাহায্য করতে পারে। স্মার্টনেস, কর্মতৎপরতা, উপস্থিত বুদ্ধি, একাধিক ভাষায় দক্ষতা, লেখালেখির অভ্যাস ইত্যাদি গুণাবলী একজন চাকুরীপ্রার্থীকে অন্যদের চেয়ে অকেখানি এগিয়ে রাখে।
রাজীব আহমেদ বলেন, ‘যেসব তরুণ চৌকস, যোগাযোগবান্ধব, আত্মবিশ্বাসী, সিদ্ধান্ত নিতে তৎপর, কর্মক্ষেত্রেও শেখার আগ্রহ আছে; চাকরি পাওয়ার ক্ষেত্রে তাঁরাই এক ধাপ এগিয়ে।’ তা ছাড়া মোটরসাইকেল চালানো, কম্পিউটার বিষয়ে প্রাথমিক ধারণা এবং বাংলার পাশাপাশি ইংরেজিতে কথা বলা ও লেখায় পারদর্শী তরুণদের জন্য চাকরি পাওয়া অনেক সহজ হয়ে যায়।
বাংলাদেশের চাকরির অন্যতম বৃহৎ ওয়েব পোর্টাল প্রথম আলো জবসের প্রধান পরিচালন কর্মকর্তা (সিওও) শৈবাল কে কানুনগো বলেন, অভিজ্ঞতা না চাইলেও চাকরিতে প্রার্থীর স্মার্টনেস দেখা হয়। এ ক্ষেত্রে প্রার্থী কতটা আত্মবিশ্বাসী, সিদ্ধান্ত নিতে কতটা তৎপর, কতটা যোগাযোগবান্ধব ইত্যাদি বিষয় বিবেচনা করা হয়। কম্পিউটারে লেখার গতি এবং বাংলা ও ইংরেজিতে কথা বলা ও লেখায় স্বতঃষ্ফূর্ততাও দেখা হয়।
শৈবাল কে কানুনগো আরো বলেন, ‘আমি পারবই, আমাকে পারতেই হবে’ তরুণদের মানসিকতা হতে হবে এমনই। নিজেকে নিজেই উৎসাহ-অনুপ্রেরণা জোগাতে হবে। বাংলার পাশাপাশি ইংরেজিতে পারদর্শী হতে হবে। ইংরেজির জন্য ব্রিটিশ কাউন্সিল ও বিবিসি জানালা অনেক ভালো। প্রতিষ্ঠিত কম্পিউটার প্রশিক্ষণকেন্দ্র থেকে কম্পিউটার ও ভালো ড্রাইভিং স্কুল থেকে মোটরসাইকেল চালনার প্রশিক্ষণ নিলে ভালো হয়। প্রথম আলো জবসও তরুণদের দক্ষ করে তোলার জন্য বিভিন্ন প্রশিক্ষণের ব্যবস্থা করে থাকে। কেউ চাকরি করছে এমন কারো সাথে আলাপ-আলোচনা ও যোগাযোগ রাখলে তা কাজে দেয়। এসব প্রশিক্ষণ বিশ্ববিদ্যালয়ে পড়ার সময়ই নিতে হবে।’ তাই তরুণ এবং অনভিজ্ঞদেরও হতাশ হওয়ার কিছু নেই। চাকুরি সম্পর্কে আগে থেকেই সচেতন হয়ে এবং সেই অনুযায়ী প্রয়োজন মত প্রশিক্ষণ গ্রহণ করার মাধ্যমে একজন অনভিজ্ঞ তরুণও খুব ভালো একটি চাকুরীর মাধ্যমে তার ক্যারিয়ার শুরু করতে পারে।
Comments
comments
Categories: ক্যারিয়ার
Leave a Comment
কর্পোরেট
Powered by WordPress
Back to top